**דארן ג'יי אשבה** (באנגלית: **Daren Jay Ashba**; נולד ב-10 בנובמבר 1972), המוכר בשם הבמה **די ג'יי אשבה** (**DJ Ashba**) הוא מוזיקאי, גיטריסט ומעצב גרפי אמריקאי.

ביוגרפיה
--------

### שנות ה-70

אשבה נולד במונטיצ'לו, אינדיאנה ב-10 בנובמבר 1972. את דרכו בעולם המוזיקה החל בעודו פעוט, כאשר אימו הפסנתרנית לימדה אותו לנגן. את הופעתו הראשונה ביצע בגיל 5, בה ניגן את השיר "An die Freud" מאת פרידריך שילר. מטרתו הבאה בעולם המוזיקה הייתה למידת נגינה על תופים. לשם כך, החל לבנות בביתו מערכות תופים מסירים, מחבתות ופחים, עד שקיבל מהוריו מערכת תופים אמיתית בגיל 6.

### שנות ה-80

בגיל 8 החל לעבוד בשדה תירס, על מנת לחסוך כסף עבור רכישת הגיטרה הראשונה שלו. באוטובוס בדרך לשדה, היה נוסע עם גיטריסט להקה מקומית, אשר לימד אותו אקורד חדש בכל יום בו היו נוסעים יחד. אשבה (ציין בראיון למגזין "מאקו" בשנת 2012 כי) היה חבר בלהקת מחווה ללהקת Guns N' Roses כאשר היה בן 13. בגיל 16 יצא עם אביו להופעה של להקת Mötley Crüe, אשר נערכה במסגרת סיבוב ההופעות "Girls Girls Girls Tour". מאוחר יותר, אמר על ההופעה

> 
> הקהל, המוזיקה, האורות! זה היה הלילה שבו הבנתי שלא משנה כמה זמן זה ייקח, אני אהיה על הבמה הזו יום אחד
> 
> 
> 
> — די ג'יי אשבה
> 

בגיל 18 ארז את רכושו, עזב את בית הוריו ועבר להוליווד על מנת להתחיל את הקריירה שלו.

### שנות ה-90

בשנת 1991 הצטרף ללהקת Barracuda, איתה יצא לסיבוב הופעות שנמשך שנתיים. 5 שנים אחר כך שחרר את אלבום הבכורה שלו. היה זה אלבום אינסטרומנטלי שנשא את השם "Addiction for the Friction". בשנת 1998, הצטרף ללהקת BulletBoys, יחד עם מתופף להקת Guns N' Roses לשעבר, סטיבן אדלר. באותה תקופה פגש לראשונה את ג'ו לסטה, סולן להקת Bang Tango. כעבור שנה החליטו אשבה ולסטה כי עליהם לעזוב את להקותיהם הנוכחיות, על מנת להקים את להקת Beautiful Creatures.

### שנות ה-2000

אל Beautiful Creatures צירפו השניים את קווין קווינס (בסיסט להקות Shake the Faith ו-No. 9 לשעבר), אנטוני פוקס (אשר היה מתופף סשנים, אך בסוף צורף בתור גיטריסט הקצב של הלהקה) וגלן סובל (מתופף סשנים נוסף. בניגוד לפוקס, קיבל את תפקיד המתופף). לפני מתן השם ללהקה, קיימה הלהקה הופעת חימום עבור להקת Kiss תחת השם Hellstar. כעבור שנתיים עזבו אשבה וסובל את הלהקה. בשנת 2003 הקים אשבה את להקת Ashba, אליה צירף את בונס אליאס, ג'ון יאנגר ומחליפו בלהקת Beautiful Creatures, מייקל תומאס. באותה שנה הקים את סוכנות הקריאייטיב Ashba Media Inc. כעבור שנה הקים עם ניקי סיקס את Funny Farms Studios. יחד הם כתבו, הפיקו וביצעו את חומריהם. בשנת 2007 שחררו אשבה, סיקס והמפיק המוזיקלי ג'יימס מייקל (אשר הצטרף להרכב בתור זמר) את אלבום הפסקול "The Heroin Diaries Soundtrack" תחת השם .Sixx:A.M (ניקי **סיקס**:די ג'יי **א**שבה.ג'יימס **מ**ייקל.). לאחר שהסינגל "Life is Beautiful" (מתוך אלבומם) הגיע למקום השני במצעד ה-Hot Mainstream Rock Tracks של Billboard הודיעה הלהקה כי אין לה כוונה לעשות זאת, אך בעקבות ביקוש גדול מהמעריצים, יצאה הלהקה לסיבוב הופעות בשנת 2008. אל סיבוב ההופעות צורף מתופף להקת Mötley Crüe, טוני פלרמו. בשנת 2009, צורף אשבה ללהקת Guns N' Roses בתור מחליפו של הגיטריסט המוביל, רובין פינק. עם להקה זו הופיע לראשונה ב-11 בדצמבר 2009 במסגרת סיבוב ההופעות "Chinese Democracy Tour" בחלקו האחרון, "Chinese Democracy 2009-2011 Tour", אשר נערך לכבוד השקת האלבום "Chinese Democracy".

### שנות העשרה

אשבה (ימין), אקסל רוז (אמצע) וריצ'רד פורטוס (שמאל) בהופעה של להקת Guns N' Roses בנוטינגהאם, בריטניה ב-22 במאי 2012
בשנת 2010 אשבה היה אמור להופיע בישראל עם להקת Guns N' Roses, אך ההופעה בוטלה. בראיון למגזין Mako אמר חברו ללהקה, רון במבלפוט ט'אל כי אינו יודע מה הסיבה לביטולה, אך משער כי מדובר באי מציאת מפרסם.

> 
> היינו אמורים להופיע ב-18 וב-19 בדצמבר 2010 בתל אביב. אני לא יודע למה זה לא יצא לפועל, אולי כי זה מאוד יקר ולא היה ספונסר. להביא את Guns לישראל עולה המון כסף, כי זה עם כל הציוד, מופע יקר על במה ענקית. אם היה ספונסר היינו מגיעים
> 
> 
> 
> — רון במבלפוט ט'אל
> 

בשנת 2012 נכנסה להקת Guns N' Roses להיכל התהילה של הרוקנ'רול. אשבה ושאר חברי הלהקה לא הגיעו לטקס, כיוון שלא רצו להתקל בגיטריסט הלהקה לשעבר, סלאש, אשר הגיע לקבלת הפרס. בסופו של דבר, הופיעו בטקס סלאש, דאף מק'אגן, סטיבן אדלר, מאט סורום, גילבי קלארק ומיילס קנדי, סולן להקת הסולו של סלאש, Slash Featuring Myles Kennedy and the Conspirators. באותה שנה הופיע אשבה לראשונה בישראל יחד עם להקת Guns N' Roses והוציא אלבום אינסטרומנטלי שני, אשר נשא את השם "Songs for the Demented Mind". בשנת 2015 הבין כי אינו מצליח להמשיך לשלב את Guns N' Roses ו-.Sixx:A.M בקריירה שלו, והחליט לעזוב את להקת Guns N' Roses בתום סיבוב ההופעות "Appetite for Democracy Tour". באותו יום שעזב את הלהקה הוציא הודעה לתקשורת בה כתב

> 
> הגעתי לנקודה בחיי שבה אני מרגיש שהגיע הזמן להתמסר ללהקתי .Sixx:A.M, אשתי, המעריצים, משפחתי ולהרפתקאות החדשות שהעתיד צופן לי
> 
> 
> 
> — די ג'יי אשבה
> 

אשבה בהופעה עם להקת .Sixx:A.M בפסטיבל Rock Im Park בשנת 2016
שנה לאחר שעזב את להקת Guns N' Roses, אשבה ולהקתו, .Sixx:A.M הוציאו לאור את צמד האלבומים "Prayers for the Damned" ו-"Prayers for the Blessed". לכבוד השקת האלבומים, יצאה הלהקה לסיבוב ההופעות "Prayers for the Damned Tour". כאשר הסתיים, יצאה הלהקה להפסקה. בפברואר 2018 הכריזו אשבה ומייקל על Pyromantic, פרויקט חדש המתמקד במוזיקת רוק עם השפעות מסוגות הפופ והדאנס. בשנת 2019 מייקל עזב את הפרויקט, והוא נשכח. באותה שנה .Sixx:A.M התאחדה על מנת להקליט את סינגל הצדקה "Talk to Me" והודיעה על מספר שירים נוספים שהוקלטו ויוקלטו עבור אלבום הלהיטים שלהם.

### שנות העשרים

אשבה בצילומים לקליפ לשיר "Hypnotic" בשנת 2020
בשנת 2020 החזיר אשבה את פרויקט Pyromantic לתחייה בתור פרויקט סולו, ובאותה שנה שחרר את "Hypontic" עם קלי טאקר, "Let's Dance" עם חברו ללהקת .Sixx:A.M, ג'יימס מייקל ו-"Christmas Storm", שיר אינסטרומנטלי ששחרר לכבוד חג המולד. בשנת 2021 שחרר עם להקתו את האלבום Greatest Hits, אשר הכיל 3 שירים חדשים של הלהקה. לפני שחרור האלבום אמר מייקל בראיון למגזין "Metal on Loud" כי הלהקה לא מתכננת סיבוב הופעות או פגישות לכתיבת חומרים חדשים לאחר ש-"Greatest Hits" יצא לאור.

> 
> אנחנו אף פעם לא נדע מה לעשות בעתיד, אבל לעת עתה, אנו מסתכלים על זה ("Greatest Hits") ואומרים 'זו דרך טובה לסכם את זה (להקת .Sixx:A.M)'
> 
> 
> 
> — ג'יימס מייקל
> 

בנוסף, אמר באותו ראיון כי אינו פוסל איחוד עתידי של הלהקה. לאחר שחרור האלבום, הלהקה התפרקה רשמית. בשנת 2022 הקים אשבה את .Ashbaland Inc, חברה המשווקת פריטי מטאוורס תחת שמו עבור IMVU.

חיים אישיים
-----------

לאחר שנה מאז שהחלו לצאת יחדיו, אשבה נשא לנטליה הנאו ב-23 בספטמבר 2013 בגיל 40, בעוד שהיא הייתה רק בת 21. את הצעת הנישואין קיים אשבה בתוך מסוק משטרתי. לאחר שפרסם ברשתות החברתיות מכתב תודה למשטרת לאס וגאס על הטיסה, נעצרו הזוג, ונענשו שלושת השוטרים שהטיסו אותם.

דיסקוגרפיה
----------

### אלבומי אולפן

| שם | אמן | שנת הוצאה |
| --- | --- | --- |
| "Addiction for the Friction" | די ג'יי אשבה | 1996 |
| "Beautiful Creatures" | Beautiful Creatures | 2001 |
| "My Heroin Diaries" | .Sixx:A.M | 2007 |
| "This Is Gonna Hurt" | 2011 |
| "Songs for the Demented Mind" | די ג'יי אשבה | 2012 |
| "Modern Vintage" | .Sixx:A.M | 2014 |
| "Prayers for the Damned" | 2016 |
| "Prayers for the Blessed" |

### אלבומי הופעה

| שם | אמן | שנת הוצאה |
| --- | --- | --- |
| "Live Is Beautiful" | .Sixx:A.M | 2008 |
| "Appetite for Democracy 3D" | Guns N' Roses | 2014 |

### מיני אלבומים

| שם | אמן | שנת הוצאה |
| --- | --- | --- |
| "X-Mas in Hell" | .Sixx:A.M | 2008 |
| "7" | 2011 |

### הופעות אורח

| שיר | אמן | אלבום | תפקיד | שנה |
| --- | --- | --- | --- | --- |
| Revolution | איימי אלן | I'd Start a Revolution If I Could Get Up in the Morning | גיטרה | 2002 |
| 87 Days | Enuff Z'nuff | Welcome to Blue Island | 2003 |
| Feel This | - | Outlaw Volleyball | הלחנה |
| Who I Am |
| Spit You Out | מריון רייבן | Heads Will Roll EP | כתיבה | 2005 |
| Set Me Free | Set Me Free | 2007 |
| Thank You for Loving Me |
| Reason I'm Alive | Drowning Pool | Full Circle |
| .L.A.M.F | Mötley Crüe | Saints of Los Angeles | כתיבה וגיטרה | 2008 |
| Face Down in the Dirt |
| What's Gonna Take |
| Down at the Whisky |
| Saints of Los Angeles |
| Mutherfucker of the Year |
| The Animal in Me |
| Welcome to the Machine |
| Just Another Psycho |
| Chicks = Trouble |
| White Trash Circus |
| Goin' Out Swingin |
| Meditations on a Winter | ניל דיימונד | A Cherry Cherry Christmas | כתיבה | 2009 |
| Whatever Gets You Off | The Last Vegas | Whatever Gets You Off | הפקה |
| I'm Bad |
| High Class Trash |
| Loose Lips |
| Apologize |
| Cherry Red |
| Another Love |
| Dirty Thing You Do |
| White Lies |
| Love Me Bad |
| Outta My Mind |
| Crawling Home | ג'יימס דרבין | Memories of a Beautiful Disaster | כתיבה | 2011 |

קישורים חיצוניים
----------------

ויקישיתוף מדיה וקבצים בנושא **די ג'יי אשבה** בוויקישיתוף
* די ג'יי אשבה, ברשת החברתית פייסבוק
* די ג'יי אשבה, ברשת החברתית אקס (טוויטר)
* די ג'יי אשבה, ברשת החברתית אינסטגרם
* די ג'יי אשבה, ברשת החברתית טיקטוק
* די ג'יי אשבה, ברשת החברתית LinkedIn
* די ג'יי אשבה, סרטונים בערוץ היוטיוב
* די ג'יי אשבה, במסד הנתונים הקולנועיים IMDb (באנגלית)
* די ג'יי אשבה, באתר Rotten Tomatoes (באנגלית)
* די ג'יי אשבה, באתר אייטונס (באנגלית)
* די ג'יי אשבה, באתר ספוטיפיי
* די ג'יי אשבה, באתר סאונדקלאוד (באנגלית)
* די ג'יי אשבה, באתר AllMusic (באנגלית)
* די ג'יי אשבה, באתר MusicBrainz (באנגלית)
* די ג'יי אשבה, אמן באתר Encyclopedia Metallum (באנגלית)
* די ג'יי אשבה, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6c66d5f7-9f14-4390-b574-333a1ca886f6

 |